KOMISSION ASETUS (EY) N:o 2245/1999,

annettu 22 päivänä lokakuuta 1999,

neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta annetun asetuksen (EY) N:o 1663/95 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(1), sellaisena kuin se on viimeksi muutettuna asetuksella (EY) N:o 1287/95(2), ja erityisesti sen 4 artiklan 6 kohdan ja 5 artiklan 3 kohdan,

sekä katsoo seuraavaa:

1) Kokemus on osoittanut, että komission asetusta (EY) N:o 1663/95(3), sellaisena kuin se on viimeksi muutettuna asetuksella (EY) N:o 896/97(4), olisi muutettava ja selvennettävä erityisesti maksujen suorittamista koskevien hyväksyntäperusteiden ja maksajana toimivien elinten vastuuhenkilöiden eturistiriitojen välttämistarvetta koskevien ohjeiden osalta.

2) Maksajana toimivan toimielimen vuotuisiin tilitietoihin olisi lisättävä tiedot niiden perittävänä olevista määristä.

3) Arvioita niistä menoista, jotka komissio huomautustensa perusteella aikoo ehdottaa jätettäviksi yhteisörahoituksen ulkopuolelle asetuksen (ETY) N:o 729/70 5 artiklan 2 kohdan c alakohdan mukaisesti, ei ole suotavaa eikä kohtuullista ilmoittaa ennen kuin jäsenvaltiolla on ollut mahdollisuus antaa vastauksensa.

4) Menojen ulkopuolelle jättämisen on katettava koko se kausi, jonka aikana on todettu yhteisön säännösten noudattamatta jättämistä.

5) Euroopan maatalouden ohjaus- ja tukirahaston komitea antoi myönteisen lausunnon,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1663/95 seuraavasti:

1. Korvataan 2 artiklan 3 kohta seuraavasti: "Edellä 1 kohdassa tarkoitettujen tilitietojen muoto ja sisältö hyväksytään asetuksen (ETY) N:o 729/70 13 artiklassa säädettyä menettelyä noudattaen."

2. Muutetaan 5 artikla seuraavasti:

Lisätään 1 kohtaan alakohta seuraavasti: "f) yhteenveto peritttävänä olevista summista jaoteltuna sen varainhoitovuoden mukaan, jona perintämääräys on annettu, sekä yhteenveto summista, joiden perintä on varainhoitovuoden aikana todettu mahdottomaksi."

3. Muutetaan 8 artikla seuraavasti:

Korvataan 1 kohta seuraavasti: "1. Jos komissio tutkimuksen perusteella katsoo, että menoja ei ole toteutettu yhteisön sääntöjen mukaisesti, se antaa kyseiselle jäsenvaltiolle tiedoksi tarkastustensa tulokset ja korjaustoimenpiteet, jotka on toteutettava edellä mainittujen sääntöjen noudattamisen varmistamiseksi tulevaisuudessa.

Tiedonannossa on viitattava tähän asetukseen. Jäsenvaltion on anettava vastaus kahden kuukauden kuluessa, ja komissio voi muuttaa kantaansa vastaavasti. Perustelluissa tapauksissa komissio voi suostua tämän vastaukselle varatun määräajan pidentämiseen.

Vastaukselle varatun määräajan päätyttyä komissio aloittaa kahdenväliset neuvottelut, ja molempien osapuolten on pyrittävä sopimukseen toteutettavista toimenpiteistä sekä rikkomisen vakavuuden arvioinnissa ja Euroopan yhteisölle aiheutuneesta taloudellisesta haitasta. Näiden neuvottelujen sekä niiden määräaikojen päätyttyä, jotka komissio on asettanut jäsenvaltioita kuultuaan lisätietojen toimittamiselle kahdenvälisten neuvottelujen jälkeen, tai, jos jäsenvaltio ei hyväksy neuvottelukutsua komission asettamassa määräajassa, komissio antaa tämän määräajan päätyttyä päätelmänsä virallisesti tiedoksi jäsenvaltioille viitaten komission päätökseen 94/442/EY(5). Tiedonannossa on oltava arvio niistä menoista, jotka komissio aikoo ehdottaa jätettäviksi yhteisörahoituksen ulkopuolelle asetuksen (ETY) N:o 729/70 5 artiklan 2 kohdan c alakohdan mukaisesti, sanotun kuitenkaan estämättä tämän kohdan neljännen alakohdan soveltamista.

Jäsenvaltioiden on niin pian kuin mahdollista annettava komissiolle tiedoksi yhteisön sääntöjen noudattamisen varmistamiseksi toteutettavat korjaustoimenpiteet sekä niiden voimaantulopäivä. Komissio tekee tarvittaessa asetuksen (ETY) N:o 729/70 5 artiklan 2 kohdan c alakohdan mukaisesti yhden tai useamman päätöksen niiden menojen, joita yhteisön sääntöjen noudattamatta jättäminen koskee, jättämisestä yhteisörahoituksen ulkopuolelle korjaustoimenpiteiden tosiasialliseen toteuttamispäivään asti."

4. Muutetaan liite seuraavasti:

a) Lisätään 4 a kohta seuraavasti: "4 a. Sellaisten osarahoitettujen toimenpiteiden, joista on annettu komission ennakkohyväksyntä ja jotka edellyttävät useiden pienten maksujen suorittamista, maksatustehtävät tuenhakijoille voidaan siirtää muille elimille. Maksajana toimivan toimielimen ja kyseisen elimen välillä tehdyssä kirjallisessa sopimuksessa on täsmennettävä, minkälaiset tiedot ja tositteet maksajana toimivalle toimielimelle on toimitettava ja niiden toimittamisen määräaika. Maksajana toimivan toimielimen on voitava niiden perusteella täyttää vähintään hyväksymisperusteet ja noudattaa kuukausittaisten ja vuotuisten tilitietojen esittämiselle asetettuja määräaikoja. Maksajana toimiva toimielin vastaa edelleen kyseisten varojen moitteettomasta hoidosta ja kirjanpitoasiakirjojen päivityksestä. Maksajana toimivan toimielimen, todistuksen myöntävän toimielimen sekä Euroopan yhteisön valtuuttamilla virkailijoilla on oikeus tutkia kaikki edellä mainitun elimen hallussa olevat tositteet ja suorittaa tuen hakijoita koskevia tarkastuksia."

b) Lisätään 5 kohtaan seuraavasti: "Maksujen suorittamisesta vastaavalla hallinnollisella alayksiköllä tai sen valvonnasta vastaavalla yksiköllä on oltava asiakirjat, joilla todistetaan tukihakemusten hyväksyminen sekä säädettyjen hallinnollisten ja fyysisten tarkistusten suorittaminen. Tiedot ja todistukset voivat olla yhteenvetomuodossa tämän liitteen 4 kohdan iv alakohdan mukaisesti ja ne voidaan toimittaa sähköisessä muodossa."

c) Lisätään 6 kohdan ii alakohdan toiseen alakohtaan virke seuraavasti: "Vastuullisessa tai rahastoille osoitettujen hakemusten tarkistuksen, hyväksymisen ja maksamisen kannalta arkaluontoisessa asemassa olevien hankilöiden toimiessa maksajana toimivan toimielimen ulkopuolella muissa tehtävissä on asianmukaisilla toimenpiteillä vältettävä eturistiriitojen vaara."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä lokakuuta 1999.

Komission puolesta

Franz FISCHLER

Komission jäsen

(1) EYVL L 94, 28.4.1970, s. 13.

(2) EYVL L 125, 8.6.1995, s. 1.

(3) EYVL L 158, 8.7.1995, s. 6.

(4) EYVL L 128, 21.5.1997, s. 8.

(5) EYVL L 182, 16.7.1994, s. 45.